[{"text_idx": "#000006", "text": "Pam ddylai eich mudiad wylio rhag seiberdroseddu"}, {"text_idx": "#000009", "text": "Oeddech chi\u2019n gwybod bod bron chwarter yr holl elusennau wedi adrodd eu bod wedi cael mynediad diawdurdod at ddata neu ymosodiad seiberddiogelwch yn 2020, a bod rhywun yn cael mynediad diawdurdod at ddata un rhan o bump o\u2019r elusennau hyn o leiaf unwaith yr wythnos? Gydag ymosodiadau seiber ar gynnydd, a natur yr ymosodiadau hyn yn newid yn gyson, sut gallwch chi gadw eich data, asedau, staff a\u2019ch enw da\u2019n ddiogel?"}, {"text_idx": "#000010", "text": "Rydyn ni\u2019n clywed mwy a mwy am fudiadau sy\u2019n dioddef ymosodiadau seiber \u2013 ac rwy\u2019n siw\u0302r ein bod ni i gyd yn atgoffa ein cyflogeion i fod yn ofalus o ran agor negeseuon e-bost amheus neu glicio ar ddolenni na ddylent."}, {"text_idx": "#000011", "text": "Mae meincnodau diweddar wedi dangos bod oddeutu 20% o gyflogeion yn agor dolenni na ddylent, a gwe-rwydo yw\u2019r brif achos o fynediad diawdurdod at ddata ym maes seiberddiogelwch, gyda 90% o\u2019r digwyddiadau yn gysylltiedig a\u0302 hyn. Prif Weithredwyr a Chyfarwyddwyr Cyllid yw\u2019r prif dargedau ar gyfer gweithgarwch troseddol, ond mae pob un o\u2019n cyflogeion yn ddolen wan mewn unrhyw Ddiogelwch TG."}, {"text_idx": "#000012", "text": "Y cam cyntaf yw ymwybyddiaeth. Gall y derminoleg a ddefnyddir o fewn seiberddiogelwch a seiberdrosedd swnio fel iaith estron weithiau a gall hyn, heb gyfieithydd, lethu rhywun. Mae hefyd tueddiad i gymryd yn ganiataol mai cyfrifoldeb adran TG yn unig yw seiberddiogelwch a seiberdrosedd, gan ei fod yn ymwneud a\u0302 chyfrifiaduron."}, {"text_idx": "#000013", "text": "Ond nid dim ond yr adran TG sy\u2019n rhyngweithio gyda chyfrifiaduron, dyfeisiau a data eich elusennau. A d\u2019oes dim ond angen i un person glicio ar e-bost maleisus er mwyn agor drws i seiberdroseddwr. Yn wir, dengys astudiaethau fod 90% o seiberdrosedd yn digwydd oherwydd gwall dynol. Felly mae pawb, mewn gwirionedd, yn gyfrifol am seiber. O wirfoddolwyr a staff i uwch-reolwyr ac ymddiriedolwyr."}]